Simon Emil Ammitzbøll (LA), 2011-02-10:
Jeg takker for det, jeg på trods af de mange nejer vil kalde Folketingets velvillige behandling af Liberal Alliances beslutningsforslag.
Hvis det, vi primært kan blive uenige om, er hastigheden, synes jeg sådan set ikke, at det skal skille os ad.
Det er sjældent, at det er tilfældet, men det er jo lige før, jeg vil takke Socialdemokraterne og SF mest for deres ordførertaler, fordi de forholdt sig mest til det indholdsmæssige.
Dog synes jeg også, at skatteministerens indlæg var meget på sin plads.
Andre går mere op i det formmæssige end i det indholdsmæssige.
Det synes jeg er synd, for jeg synes, det er en vigtig sag.
Jeg synes, det er en vigtig sag at nedbringe bureaukratiet for små selvstændige erhvervsdrivende.
Det er en erhvervsgruppe, som ligger os meget på sinde i Liberal Alliance, og som vi gerne vil hjælpe med at komme ud af noget af det bureaukratiske virvar, som Folketinget gennem årene har ladet dem omslutte af, i virkeligheden gennem knopskydning, som hr. Nick Hækkerup var lidt inde på, altså det her med, at man indfører nogle afgifter hist og her og så på et senere tidspunkt glemmer, hvorfor det egentlig var, at man indførte dem.
Men i virkeligheden ser jeg det, som om der overordnet set var positive tilkendegivelser – også med hensyn til hvordan vi måske skal gå videre med det i det endelige udvalgsarbejde – fra både regeringspartierne, Dansk Folkeparti, S og SF, mens Det Radikale Venstre foretrak polemikken og nogle erindringer fra i mandags.
Liberal Alliance har fremsat dette forslag, fordi vi er bekymrede for, at primært de små selvstændige erhvervsdrivende, men også virksomheder i øvrigt bliver udsat for det her unødige bureaukrati.
Punktafgifterne bliver oftest fremsat på baggrund af miljømæssige årsager, sundhedsmæssige årsager, og nogle gange mere søgte end andre.
Især når det drejer sig om sundhedsmæssige forhold, er det ofte en meget søgt argumentation, som man kommer med, for at indføre de her afgifter.
Sandheden er jo, at punktafgifterne er en meget, meget stor andel af de indtægter, som staten har, og derfor indføres de som oftest jo også af den simple grund, at staten skal have indtægterne.
Vi så det så sent som ved den seneste skattereform, der blev vedtaget af regeringen og Dansk Folkeparti, at man satte afgifterne op for en lang række forskellige varer; der mener man så åbenbart, at det påvirker folkesundheden, at en københavnerstang stiger med 12 øre eller noget i den stil.
Jeg tror mest, det påvirker statskassens indtægter.
Der er også en række af tingene, som, når man går ind og kigger på dem i dag, virker meget tossede, i forhold til hvad de sikkert har gjort dengang.
I dag er det måske lidt svært at forestille sig, at det skulle forholde sig på den måde, så det er alene en ting, som hjælper statskassen.
Der er også visse basisvarer, der er belagt med afgifter, f.eks. te og kaffe – ganske almindelige varer, som ganske almindelige mennesker må have.
Den seneste afgift, som er ved at blive vedtaget her i Folketinget, er den noget forkætrede fedtafgift, som forskerne jo i øjeblikket skændes om hvorvidt vil have en sundhedsmæssigt positiv effekt eller en sundhedsmæssigt negativ effekt, sådan som flere forskere har været fremme med.
Vi ved det ikke, men den skal nok rulle igennem Folketinget her, for når man skal vedtage afgifterne, er alt det her med det seriøse og gennemarbejdede nemlig ikke nær så vigtigt et argument, som når man skal afskaffe dem.
Når man skal vedtage dem, skal det gå stærkt; så er det nemlig vigtigt at sikre staten indtægterne.
Der var en enkelt ordfører – måske flere, og jeg skal beklage, hvis jeg har glemt det – som mente, at vi ville afskaffe alle punktafgifterne og ikke havde finansieret det.
Det kan jeg afvise.
Men i Liberal Alliance har vi det helt faste princip, at når vi kommer med forslag til at afskaffe konkrete skatter eller afgifter, så har vi selvfølgelig fundet besparelser på de offentlige budgetter.
Vi er ikke dem, der kommer med forslag om skattelettelser i milliardklassen uden at have finansieringen på plads.
Så er der jo også det sociale element i det her.
Vi bliver ofte beskyldt for i Liberal Alliance at være nogle, der tager sig særligt af dem med de høje indtægter, men intet kunne være mere forkert.
Vi har bare prøvet generelt at fremlægge nogle vækstplaner, der kan sikre, at der bliver mere vækst i det danske samfund, og at borgerne dermed vil opleve en velstandsstigning.
Men vi er også bekymrede for de skatteforhold, der er for de laveste indkomstgrupper.
Bl.a. derfor er det en del af vores generelle reformprogram at nedsætte bundskatten, og det er også en del af vores program at nedsætte og fjerne en række forskellige punktafgifter, for de rammer netop ganske almindelige mennesker, især dem med lave indtægter, på deres indkøb af basisvarer, deres ganske almindelige dagligvarekøb, hvor det måske er nemt for os, der står her, at sige, at det er ligegyldigt, om der er fedtafgift, chokoladeafgift, teafgift, og hvad ved jeg, men det betyder måske noget for dem, som ikke har så høj en indtægt.
Så der er bestemt også et socialt element i at ville se nærmere på punktafgifterne. Man kan, som hr. Mikkel Dencker fra Dansk Folkeparti også var inde på, komme med et utal af groteske eksempler på den her knopskydning af punktafgifterne.
Jeg tror, at hr. Mikkel Dencker nævnte det klassiske eksempel med, at alt efter hvad man putter i de forskellige glas, kan det være forskellige afgifter, hvilket jo virker åbenlyst mærkeligt.
Der var også det, at hvis man f.eks. tager kiks med chokoladefyld – man kender dem nok – er det sådan, at der er en grænse for kakaoindholdet, som jeg ikke lige kan huske om er på 7 eller 7½ pct., for at sikre sig, at man ikke bliver ramt af chokoladeafgiften; hvis det er på under de her 7-7½ pct., er der ingen chokoladeafgift.
Det vil sige, at jo mere fedt i kiks med chokoladefyld, jo bedre med hensyn til at slippe for chokoladeafgiften, samtidig med at man med den anden hånd i øjeblikket er ved at indføre en fedtafgift, fordi det søreme også er forfærdeligt, at der er fedt i.
Det viser jo til fulde, at det her dybest set handler om en indtægtsmaskine for staten.
Vi har en lang række forslag om at afskaffe udvalgte punktafgifter, bl.a. fedtskatten, som vi vist som det eneste parti i Folketinget er imod – korreks mig, hvis jeg tager fejl, men jeg husker det, som om vi var det eneste parti, der talte imod fedtskatten ved førstebehandlingen.
Det her forslag handler ikke om, at vi generelt vil afskaffe punktafgifter.
Det handler om en forenkling af punktafgifterne.
Det handler om at skabe bedre forhold for virksomhederne, at sørge for at lette dagligdagen for den administration, der er i virksomhederne, i de store og mellemstore virksomheder, men selvfølgelig især i de små virksomheder, hvor det rammer særlig hårdt og risikerer at medføre, at en del mennesker ikke tør give sig i kast med at drive egen virksomhed eller fortsætte med at drive egen virksomhed.
Det her er en lille del af det, der handler om, at vi skal afbureaukratisere og forenkle forholdene for folk, der gerne vil have virksomhed.
Og Danmark har brug for flere virksomheder, flere iværksættere, flere, der tør tage et initiativ, hvis Danmark også skal kunne være et rigt samfund i fremtiden.
Vi har i den ene debat efter den anden diskuteret, at Danmark er røget ned på OECD's liste over verdens rigeste lande – fra en 6. plads til en 12. plads i løbet af de seneste 15 år og med en udsigt til i de kommende 15 år ifølge samme OECD at ligge med den næstlaveste vækstrate.
Og så nytter det ikke noget, at vi bare gør det til morsomheder og lyder, som om det sådan er lidt ligegyldigt at afbureaukratisere, men i stedet burde man tage det alvorligt.
Derfor vil jeg gerne ende der, hvor jeg lagde ud, nemlig med at takke dem, som har givet det en seriøs behandling – hvor svært det end kan være at se, at det er enklere at forenkle end at besværliggøre – og især skatteministeren, som jeg i virkeligheden opfattede gav et klart positivt signal til Liberal Alliance.
Så tak for debatten, og jeg håber, at det på trods af det udenomsmæssige ender med, at vi får skabt nogle bedre forhold for de selvstændige og for virksomhederne her i landet.